Habakuk Archives - Bybelskool vir Bereane
October 13, 2017 nati@stander.co.za
Ek dink ons gaan hierdie profetiese boek baie geniet! Dit voel soos 'n baie aktuele onderwerp wat aangespreek word. Soos ek vir jou in die maandelikse inleiding vertel het, handel hierdie boek oor die vraag waarom daar slegte dinge met mense gebeur. Dit vra die diepgaande vraag: "Waarom, as God heilig, regverdig en almagtig is, het die goddeloses in hierdie wêreld 'n vrye hand en triomfeer boosheid?"
Treffender kan Habakuk dit nie stel nie. Hy sê…
"U oë is te rein om toe te kyk terwyl daar verkeerd gedoen word, U kan tog nie sien dat daar ellende is en niks doen nie! Waarom doen U dan niks aan die trouelose mense nie, waarom bly U stil wanneer slegte mense dié vernietig wat beter as hulle is?" (Hab 1:13)
Voel jy ook soms so? Ek het so gedink, want ek voel beslis so.
Die Galdeërs waarvan daar in hierdie hoofstuk gepraat word is die Babiloniërs. Die Babiloniërs het in 625vC totstand gekom, Habakuk het rondom 608vC in die Suidryk opgetree, en 586vC is die Suidryk deur die Babiloniërs weggevoer. Kom ons sê min of meer 20 jaar na Habakuk hierdie bekommernisse uitgespreek het. Hy was dus nie verniet bekommerd nie. Hy het oral rondom hom gesien wat die Babiloniërs met hulle buurnasies doen. Hulle is met die aller vreeslike geweld gemartel, doodgemaak of weggevoer as slawe. Habakuk het geweet wat kom. Dit was net 'n kwessie van tyd voordat dieselfde lot ook met die Suidryk sou gebeur.
En daarom kla Hy as't ware God aan. Hy sê dit voel vir Hom asof God 'n passiewe toeskouer op hierdie gebeure is.
En wat is die les wat ons uit hierdie hoofstuk kan neem? Die hoofstuk gee nog nie 'n antwoord oor die "theodisee-probleem" – oftewel oor die lydingvraagstuk nie. Wat wel vir my van betekenis is, is dat die Here die een is wat Habakuk as profeet oprig. Die Here is die een wat Habakuk as verteenwoordiger of segsman van die mens aanstel. Vers 1 van die boek sê: "'n Uitspraak van die Here wat Hy aan die profeet Habakuk geopenbaar het".
Ons moet met ander woorde nie voel dat Habakuk ons probleem verstaan en mooi verwoord nie. Dit is die Here wat ons probleem verstaan. Vreemd genoeg is dit Hý wat ons worstelstryd verwoord (in die vorm van 'n aanklag teen Homself). Hy is soos 'n ouer wat rustig by sy kind gaan sit (wat nog te jonk is om emosies te verwoord), en dan vir die kind sê: "Dit lyk vir my jy voel ek is onregverdig met jou oor jou sussie. Is ek reg?" of "Dit lyk vir my jy dink ek trek jou boetie voor. Is dit hoe jy voel? Kom ek verduidelik vir jou ek hoekom doen wat ek doen…"
Sulke optrede van 'n ouer sou baie wys en volwasse wees, omdat hy/sy sélf die saak aanroer wat die kind ontstig. En op 'n soortgelyke wyse neem die Here die inisiatief om ons worsteling aan te spreek. Die les is dus my God begrip het vir die situasie waarin ek is.